RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tad-Deċiżjoni Nru 1608/2003/KE tal-Parlament Ewropew u tal- Kunsill dwar l-istatistika xjentifika u teknoloġika /* COM/2014/0211 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tad-Deċiżjoni Nru 1608/2003/KE tal-Parlament Ewropew u tal- Kunsill dwar l-istatistika xjentifika u teknoloġika SOMMARJU EŻEKUTTIV L-istatistika uffiċjali dwar ix-xjenza, it-teknoloġija u l-innovazzjoni fl-Unjoni Ewropea hija bbażata l-biċċa l-kbira fuq id-Deċiżjoni Nru 1608/2003/KE tal-Parlament Ewropew u tal-Kunsill tat-22 ta’ Lulju 2003 li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija[1]. Il-Kummissjoni implimentat din id-Deċiżjoni b'kooperazzjoni mill-qrib ma' Stati Membri permezz ta' miżuri regolatorji, ġbir volontarju ta' dejta u permezz tal-produzzjoni ta' dejta tal-awtorità tal-istatistika tal-Unjoni (il-Eurostat) stess. Dan ir-rapport jevalwa l-implimentazzjoni tal-azzjonijiet individwali statistiċi mniżżla fl-Artikolu 2 tad-Deċiżjoni. Dawn għandhom l-għan li jistabbilixxu sistema statistika ta' informazzjoni dwar ix-xjenza, it-teknoloġija u l-innovazzjoni biex jappoġġjaw u jimmonitorjaw l-politiki tal-UE. Ir-rapport jkopri l-iktar l-iżviluppi mir-rapport preċedenti tal-2011. Ir-Regolamenti tal-Kummissjoni (KE) Nru 753/2004 u Nru 1450/2004 li jimplimentaw id-Deċiżjoni 1608/2003/KE jirrigwardaw żewġ ġabriet ta' dejta li huma regolarment imwettqa fi ħdan is-Sistema Statistika Ewropea (SSE) mill-awtoritajiet tal-istatistika tal-Istati Membri. L-istatistika dwar ir-riċerka u l-iżvilupp u dwar l-innovazzjoni miġbura skont ir-Regolamenti, flimkien mal-istatistika dwar ir-riżorsi umani fix-xjenza u t-teknoloġija, l-industriji tat-teknoloġija għolja u s-servizzi bbażati fuq l-għarfien, u dik dwar il-privattivi, saret dejta ta' referenza rikonoxxuta u kkwotata estensivament biex tiġi mmonitorjata l-politika tax-xjenza, tat-teknoloġija u dik tal-innovazzjoni tal-UE. Mis-sena ta' referenza 2012 'il quddiem, il-ġbir ta' dejta dwar ix-xjenza, it-teknoloġija u l-innovazzjoni gradwalment ser jaqa' taħt ir-Regolament il-ġdid ta' Implimentazzjoni tal-Kummissjoni (UE) Nru 995/2012, b'effett mit-trażmissjonijiet tad-dejta minn Ottubru 2013. Għalhekk tħassru r-Regolamenti tal-Kummissjoni (KE) Nru 753/2004 u Nru 1450/2004. Il-kwalità tad-dejta statistika saret aktar importanti minħabba t-tfassil tal-politika u r-rekwiżiti tal-monitoraġġ u, b'mod partikolari, minħabba l-fatt li l-miri ta' politika huma stabbiliti abbażi ta' informazzjoni statistika. L-istrateġija Ewropa 2020 stabbiliet mira preċiża li tgħolli l-livelli ta' investiment fir-riċerka u l-iżvilupp kemm tal-pubbliku u kemm tal-privat għal 3 % tal-PDG. Għalhekk huwa ta' importanza kbira li l-kwalità tal-kejl tkun (u tibqa') ta' standard għoli. L-adozzjoni tar-Regolamenti tal-Kummissjoni ta' hawn fuq li jimplimentaw id-Deċiżjoni Nru 1608/2003/KE tejbet il-kwalità tad-dejta dwar ix-xjenza, it-teknoloġija, u l-innovazzjoni. Dan ġie segwit minn titjib gradwali u kontinwu u monitoraġġ tal-kwalità mill-qrib. Il-qbil u l-implimentazzjoni tal-istandards u l-metodoloġija internazzjonali u d-diskussjoni kostanti dwar ir-rilevanza tagħhom fil-qafas ta' kejl dinamiku għandhom jgħinu biex iżommu l-istatistika aġġornata u ta' kwalità mill-aqwa. Aktar ħidma ta' żvilupp fuq l-istatistika dwar ix-xjenza, it-teknoloġija u l-innovazzjoni għandha tqis il-prijoritajiet tal-politika u l-iżvilupp tal-ESS bħala entità sħiħa. Minħabba l-prijoritajiet stabbiliti fl-istrateġija tal-Ewropa 2020 u l-azzjonijiet tagħha ta' appoġġ, ser jinkiseb bilanċ bejn soluzzjonijiet u miżuri ġodda biex l-istatistika eżistenti dwar ix-xjenza, it-teknoloġija u l-innovazzjoni tkompli tittejjeb. Ser tissaħħaħ ir-rabta ma' tipi ta' statistika oħra dwar il-kummerċ billi f'"Regolament ta' Qafas li Jintegra l-Istatistika tal-Kummerċ" tal-ġejjieni tiġi inkluża l-istatistika dwar l-innovazzjoni, li bħalissa qed tiġi diskussa fl-ESS. RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tad-Deċiżjoni Nru 1608/2003/KE tal-Parlament Ewropew u tal- Kunsill dwar l-istatistika xjentifika u teknoloġika 1. INTRODUZZJONI Dan huwa t-tielet rapport ta' implimentazzjoni sottomess mill-Kummissjoni lill-Parlament Ewropew u lill-Kunsill fil-qafas tal-Artikolu 5 tad-Deċiżjoni Nru 1608/2003/KE (minn hawn 'il quddiem, "id-Deċiżjoni"). L-ewwel rapport ġie adottat fl-14 ta' Diċembru 2007[2] u t-tieni fil-11 ta' April 2011[3]. F'dan il-kuntest, ta' min jiftakar bosta inizjattivi ta' politika riċenti. F’Ġunju tal-2010, il-Kunsill Ewropew adotta l-istrateġija tal-Ewropa 2020 għall-impjiegi u għal tkabbir intelliġenti, sostenibbli u inklużiv[4]. Ikkonfermat ukoll il-ħames miri ewlenin tal-UE, fejn waħda fosthom tgħid li jridu jitjiebu l-kundizzjonijiet fl-innovazzjoni u fir-riċerka u l-iżvilupp, b'mod partikolari bil-għan li jgħollu l-livelli kkumbinati tal-investiment fir-riċerka u l-iżvilupp mill-pubbliku u l-privat għal 3 % tal-PDG. Fil-Komunikazzjoni tagħha tas-6 ta' Ottubru 2010[5] dwar l-Inizjattiva Ewlenija tal-Unjoni tal-Innovazzjoni, il-Kummissjoni pproponiet indikatur addizzjonali li jirrifletti r-riċerka u l-iżvilupp u l-intensità fl-innovazzjoni kif ukoll Tabella annwali ta’ Valutazzjoni tal-Unjoni tal-Innovazzjoni għall-monitoraġġ tal-progress ġenerali fil-prestazzjoni fl-innovazzjoni. Fis-17 ta' Lulju 2012, il-Kummissjoni adottat Komunikazzjoni dwar Sħubija Rinfurzata taż-Żona Ewropea tar-Riċerka għall-Eċċellenza u għat-Tkabbir[6]. Din kienet tinħtieġ bidliet strutturali urġenti fl-Ewropa kollha fi sħubija bejn l-Istati Membri u l-organizzazzjonijiet tal-partijiet interessati għat-twettiq f’waqtu ta’ miżuri konkreti li jgħollu l-livell ta’ eċċellenza tas-sistema ta’ riċerka pubblika tal-Ewropa. Bħala parti ta' din l-inizjattiva, ġie żviluppat mekkaniżmu robust għall-monitoraġġ (EMM) taż-Żona Ewropea tar-Riċerka (ŻER) ibbażat fuq indikaturi għal azzjonijiet għall-monitoraġġ ta' riformi ta' politika taż-ŻER u l-implimentazzjoni tagħhom li jipprovdi trasparenza lill-Kunsill, lill-Parlament Ewropew u lill-komunità xjentifika, u bażi għad-deċiżjonijiet tal-Kummissjoni stess fil-futur. Iktar riċenti, fil-Komunikazzjoni tagħha tat-13 ta' Settembru 2013[7], il-Kummissjoni ppreżentat indikatur biex tkejjel il-prestazzjoni tar-riżultat tal-innovazzjoni. L-indikatur huwa maħsub biex jappoġġja lil persuni li jfasslu l-politika biex joħolqu miżuri ġodda jew iktar b'saħħithom biex jitneħħew l-ostakoli li ma jippermettux lill-innovaturi milli jibdlu l-ideat tagħhom fi prodotti u servizzi li jistgħu jkunu ta' suċċess fis-suq. Ir-rapport preżenti jagħti ħarsa lejn l-implimentazzjoni tas-sistema ta' informazzjoni statistika dwar ix-xjenza, it-teknoloġija u l-innovazzjoni (STI) meħtieġa mid-Deċiżjoni u użata estensivament għall-appoġġ u l-monitoraġġ ta' politiki relatati mal-UE. Ir-rapport jkopri l-aktar l-iżviluppi mir-rapport preċedenti tal-2011. L-ewwel parti tiffoka fuq l-implimentazzjoni ta' miżuri skont l-Artikolu 2 tad-Deċiżjoni. Din hija segwita minn kapitli dwar il-kwalità tad-dejta, l-ispejjeż u l-piż tal-istatistika. Il-kapitlu finali jħares 'il quddiem lejn azzjonijiet fil-futur. 2. IMPLIMENTAZZJONI TAD-DEĊIŻJONI 2.1 Miżuri regulatorji Il-Kummissjoni implimentat id-Deċiżjoni permezz ta' miżuri regolatorji u ġbir ta' dejta volontarju fl-Istati membri u permezz tal-produzzjoni statistika ta' Eurostat stess. Fuq kollox, fl-2004 daħlu fis-seħħ żewġ Regolamenti ta' implimentazzjoni: • Ir-Regolament tal-Kummissjoni (KE) Nru 753/2004[8], li jiffoka b'mod partikolari fuq l-istatistika tar-riċerka u l-iżvilupp u jkopri wkoll statistika dwar ir-riżorsi umani fix-xjenza u t-teknoloġija (HRST), l-industriji tat-teknoloġija għolja‑u servizzi bbażati fuq l-għarfien, privattivi u statistika oħra dwar ix-xjenza u t-teknoloġija (mingħajr ma jiġu assenjati kompiti direttament lill-Istati Membri jew b'mod ġenerali, lill-ESS); kif ukoll • Ir-Regolament tal-Kummissjoni (KE) Nru 1450/2004[9] dwar statistiki tal-Kummissjoni dwar l-innovazzjoni. Ir-R&D kif ukoll l-istatistiki tal-innovazzjoni miġbura b'konformità ma' dawn ir-Regolamenti ssarfu f'dejta ta' referenza rikonoxxuta u kkwotata b'mod wiesa' fil-monitoraġġ tal-politika tal-UE. Fl-2012, ir-Regolamenti tal-2004 ġew sostitwiti mir-Regolament ta' Implimentazzjoni tal-Kummissjoni (UE) Nru 995/2012[10], li emenda wkoll ir-rekwiżiti dettaljati għar-riċerka u l-iżvilupp, u statistiki oħra tax-xjenza u t-teknoloġija u l-innovazzjoni. Il-bżonn ta' Regolament ġdid ta' Implimentazzjoni inħass l-aktar mill-adozzjoni tal-istrateġija Ewropa 2020 u l-inizjattivi prinċipali varji tagħha, flimkien mal-monitoraġġ tal-ERA, li talbet ftehim dwar il-qafas ta' monitoraġġ tal-istatistika għall-politiki korrispondenti tal-UE. Sabiex id-dejta tal-STI tibqa' kemm jista' jkun rilevanti għal utenti, huwa essenzjali li l-indikaturi li jintużaw ikunu bbażati fuq statistiki u varjabbli li regolarment jiġu prodotti fl-Istati Membri u, sa fejn ikun possibbli, jiġu koperti mil-leġiżlazzjoni statistika. Bl-ispeċifikazzjoni tal-unità statistika meħtieġa u r-rapportaġġ ta' kwalità uniformi, ir-Regolarment ħa pass ieħor 'il quddiem lejn l-armonizzazzjoni tal-istatistika tar-riċerka u l-iżvilupp ma' dik tal-innovazzjoni, u lejn it-tisħiħ tar-rabta mal-istatistika ġenerali tal-kummerċ. 2.2 Kisbiet ewlenin Il-kisbiet ewlenin fil-perjodu kopert minn dan ir-rapport kienu dawn li ġejjin: • Kien hemm tkabbir kontinwu fil-volum tal-produzzjoni ta' dejta ta' nfiq fir-riċerka u l-iżvilupp u fid-dejta personali, li kienu nġabru f'dimensjonijiet u rendikonti varji bbażati fuq il-Manwal tal-Frascati (OECD 2002); • Intlaħaq ftehim dwar iktar analiżi ta' dejta dwar 'riċerka u l-iżvilupp iffinanzjat minn barra'; • Ġiet żviluppata metodoloġija għall-kejl ta' riċerka fl-Ewropa ikkoordinat b'mod transnazzjonali (bħala parti mill-approprjazzjonijiet tal-baġit tal-Gvern jew infiq għar-riċerka u l-iżvilupp - il-GBAORD); • Beda ġbir iktar komplet ta' informazzjoni dwar il-finanzjament pubbliku lil ICT R&D mis-settur tal-intrapriża tal-kummerċ; • Ġie ippreparat l-istħarriġ tal-2012 dwar l-innovazzjoni Komunitarja abbażi tal-Manwal tal-Oslo (OECD, Eurostat 2005) biex titkejjel il-prestazzjoni ta' innovazzjoni f'intrapriżi permezz ta' metodoloġija armonizzata minn stħarriġ u minn kwestjonarju, inkluż modulu ad hoc dwar strateġiji u ostakoli biex jinkisbu l-għanijiet tal-intrapriżi (żieda fil-fatturat, fl-ishma tas-swieq jew il-marġini ta' profitt; tnaqqis fl-ispejjeż); • Tista' tiġi aċċessata iktar malajr dejta mill-Istħarriġ Komunitarja dwar l-Innovazzjoni fuq livell ta' intrapriża individwali ('mikrodata') permezz tas-SAFE Centre tal-Eurostat u mill-ħruġ ta' CD-ROMs għal riċerkaturi esterni; l-aċċess issa jinkludi s-sett ta' dejta tal-2010; • Titjib fil-kwalità u l-armonizzazzjoni ta' dejta tal-STI permezz ta' rapportaġġ stabbilit ta' kwalità u l-introduzzjoni ta' miżuri ġodda ta' kwalità; • Bdiet ħidma għas-semplifikazzjoni ta' dejta nazzjonali u trasmissjonijiet ta' metadejta permezz tal-ħidma lejn l-użu tal-għodod komuni tal-ESS biex jiġi appoġġjat proċess ta' produzzjoni iktar effiċjenti u standardizzat; • Żdiedet il-prontezza ta' ħruġ ta' dejta preliminarja u finali, minħabba proċessi mtejba tal-produzzjoni ta' dejta fl-ESS u minħabba proċeduri ta' segwitu iktar robusti; • Tniedet produzzjoni regolari ta' dejta dwar l-impjiegi f'attivitajiet ta' għarfien intensiv, fejn intużat metodoloġija miftiehma għall-klassifikazzjoni ta' dawn l-attivitajiet; • Fl-2013 beda l-ipproċċessar regolari ta' dejta dwar l-istatisitiċi dwar it-trade marks Komunitarji u diżinji Komunitarji; • Il-pubblikazzjoni ta' She Figures, ir-rapport tal-2012 tal-Kummissjoni dwar l-irwol tan-nisa fix-xjenza, kienet iffaċilitata, fejn kien xieraq, minn analiżi skont is-sess ta' dejta tar-riċerka u l-iżvilupp u l-HRST; kif ukoll • Ġew aġġornati klassifikazzjonijiet użati għal statistiċi għall-STI biex jaqblu mal-verżjonijiet riveduti (skont attività ekonomika - prodotti kummerċjali tan-NACE - SITC, edukazzjoni - ISCED, impjieg - ISCO u territorji - NUTS). Il-mezz ewlieni għat-tixrid tad-dejta ddettaljata dwar l-STI u d-dokumentazzjoni relatata hija l-bażi ta' dejta onlajn tal-Eurostat (Eurobase). Il-Kummissjoni tqassam ukoll id-dejta tal-STI f'bosta rapporti ta' politika (pereżempju, relatati mal-istrateġija Ewropa 2020 u l-ERA). 2.3. L-implimentazzjoni tal-istatistika tal-STI fl-Istati Membri Ġbir ta' dejta nazzjonali kien u ser jibqa' jiġi aġġustat mill-ġdid biex jilqa' r-rekwiżiti tad-dejta rriveduta tar-Regolament tal-Implimentazzjoni (UE) Nru 995/2012. Għall-ewwel darba, f'Diċembru 2013 ntalbet dejta ġdida għal GBAORD, f'Ġunju 2014 għall-innovazzjoni u f'Ġunju 2015 għar-riċerka u l-iżvilupp. Ftit minn din il-ħidma diġà tniedet waqt il-fażi ta' pilotaġġ tal-ġbir ta' dejta ġdida jew riveduta. Il-konformità tal-Istati Membri mar-rekwiżiti mandatorji tal-proviżjoni ta' dejta kienet sodisfaċenti ħafna u ġiet segwita kull sena b'żewġ sessjonijiet formali ta' reportaġġ. Fl-2013 pereżempju, in-numru ta' Stati Membri b'dejta proviżjonali nieqsa tar-riċerka u l-iżvilupp tnaqqas għal wieħed (u għal tnejn u tlieta fl-2011-2012). Din is-sitwazzjoni mtejba ppermettiet il-ħruġ tal-indikatur mira tal-UE R&D fi żmien 16-il ġurnata u 14-il ġurnata wara li tiskadi d-data mandatorja ta' kunsinja (il-31 ta' Ottubru) fl-2012 u l-2013. Qabel id-dewmien kien ikun ta' 30 ġurnata sa 40 ġurnata. Il-problemi ta' kopertura u d-dewmien fit-twassil tad-dejta l-biċċa l-kbira ġew illimitati għal okkorrenzi iżolati li jaffettwaw sistemi nazzjonali ta' produzzjoni tad-dejta (pereżempju, in-nuqqas temporanju ta' riżorsi, it-tfassil mill-ġdid maġġuri tal-produzzjoni). 3. KWALITÀ TAD-DEJTA Il-qafas għall-kwalità tad-dejta tal-istatistiki tal-STI huwa l-Kodiċi ta' Prassi tal-Istatistika Ewropea[11]. Dan jkopri 15-il prinċipju ewlieni li ħafna minnhom jirrelataw mal-kondizzjonijiet istituzzjonali ġenerali (indipendenza professjonali jew adegwatezza ta' riżorsi) ta' awtoritajiet u organizzazzjonijiet ta' Stati Membri li qed jikkontribwixxu għall-kwalità ġenerali ta' statistiki Ewropej. Prinċipji oħra, bħal metodoloġija tajba permezz ta' manwali, huma mfasslin għal statistiki tal-STI stabbiliti internazzjonalment u evalwati b'mod frekwenti permezz ta' sforzi konġunti mal-Istati Membri. Bosta prinċipji ta' kwalità li jirrelataw direttament mas-stħarriġ tal-STI (inter alia l-preċiżjoni, il-koerenza u l-kumparabbiltà) huma koperti u analizzati permezz ta' rapportaġġ ta' kwalità regolari. Il-Eurostat ilu jiġbor rapporti nazzjonali ta' kwalità dwar l-istatistika tar-riċerka u l-iżvilupp u l-GBAORD mill-2007 u għal kull sensiela biennali tal-istħarriġ Komunitarju dwar l-innovazzjoni mill-2004. nuqqasijiet serji ma ġewx identifikati. Madankollu ġie identifikat xi xogħol ta' segwitu fil-forma ta' pjanijiet ta' azzjoni għat-titjib tal-kwalità nazzjonali fl-istatistiki tar-riċerka u l-iżvilupp (fl-2011) b'mod partikolari fiż-żoni tat-titjib tal-identifikazzjoni u l-aġġornament regolari tal-popolazzjoni qafas ta' aġenti tar-riċerka u l-iżvilupp (intrapriżi magħrufa jew maħsuba jwettqu r-R&Ż). Sfidi ta' stħarriġ ta' innovazzjoni huma marbuta l-iktar ma' kwistjonijiet ta' kejl. Jinħtieġu sforzi kostanti biex ir-rispondenti tal-intrapriża jkunu jafu, b'mod konċiż imma b'mod preċiż, x'qiegħed jintalab mingħandhom (prodotti jew proċessi ġodda jew mtejba b'mod sinifikanti) u biex dawn jiġu inkoraġġuti jipproċessaw l-informazzjoni mixtieqa. Bl-istess mod, il-kwantifikazzjoni tal-fatturat minn prodotti ta' innovazzjoni u l-infiq mill-innovazzjoni jibqgħu affarijiet diffiċli biex dawn jitkejlu. Is-sinteżi tar-rapporti ta' kwalità tas-stħarriġ dwar l-innovazzjoni tinħareġ f'bażi ta' dejta onlajn flimkien mad-dejta. Mill-2013, ir-Regolament (UE) Nru 995/2012 inkluda r-rapportaġġ ta' kwalità bħala parti mil-forniment ta' dejta mandatorja. 4. SPEJJEŻ U PIŻ 4.1 Statistiċi tal-STI fi ħdan l-ESS L-analiżi ġenerali l-iktar riċenti tal-Eurostat dwar il-piż tar-rispons u l-ispejjeż tal-produzzjoni fl-Istati Membri, imnedija għall-2010, ivvalutat l-ispejjeż tal-produzzjoni tal-istatistiki tal-STI (ir-riċerka u l-iżvilupp u l-innovazzjoni) bħala "medji" u l-piż tar-rispons bħala "medja/għolja". F'din il-valutazzjoni ta' statistiki tal-STI twettqu f'konformità mal-biċċa l-kbira ta' oqsma statistiċi li kienu parti mill-eżerċizzju ġenerali ta' valutazzjoni, bi spejjeż ta' produzzjoni xi ftit iktar baxxi u piż ta' rispons iktar għoli milli l-istatistiċi tal-kummerċ inġenerali. 4.2 Ġbir ta' dejta dettaljata dwar l-ispiża u l-piż Saru tentattivi regolari biex tinġabar dejta fuq l-ispiża u l-piż tal-ġbir ta' dejta tal-STI. Intalbu ċifri eżatti fir-rapportaġġ ta' kwalità, imma l-ġbir ta' dejta konsistenti li tippermetti li ssir kompariżi jew analiżi tal-ispejjeż ġenerali kien wieħed diffiċli. Ħafna Stati Membri enfasizzaw li mhux se jkun possibbli li n-nefqa tal-istħarriġiet dwar ir-riċerka u l-iżvilupp u l-innovazzjoni tiġi separata mill-kompilazzjonijiet tad-dejta, la fil-każ ta' statistika min-negozji jew xi qasam ieħor relatat u lanqas minn attivitajiet simili bbażati biss fuq il-ħtiġijiet nazzjonali. Fejn tkun disponibbli d-dejta, metodoloġiji ta' raportaġġ li jvarjaw bejn l-Istati Membri, u bejn istituzzjonijiet fi Stati Membri jipprekludu kompariżi sostanzjali jew pubblikazzjoni tal-istimi individwali tal-ispiża. Soġġett għar-reservazzjonijiet ta' hawn fuq, il-piż medju mkejjel skont il-ħin imqatta' biex jimtela l-kwestjonarju tas-settur tal-intrapriża b'rabta mar-riċerka u l-iżvilupp għall-perjodu ta' referenza 2009 varja bejn 0.3 sigħat u sitt sigħat fost it-13 mill-15-il Stat Membru fejn id-dejta hija disponibbli. Ġie rrapurtat valur eċċezzjonali ta' 11-il siegħa minn żewġ Stati Membri. Minn setturi ekonomiċi oħra hija disponibbli ħafna inqas dejta, u dan minkejja li l-perjodi ta' ħin mqatta' biex jimtela l-kwestjonarju tar-riċerka u l-iżvilupp fis-settur tal-gvern u l-edukazzjoni għolja, għalkemm jidhru relattivament indaqs, ma jidhrux li huma itwal minn dak meħud fis-settur tal-intrapriżi. Fir-rigward tas-stħarriġ Komunitarju ta' innovazzjoni, l-informazzjoni fir-rapportaġġ ta' kwalità mis-sensilitiet ta' stħarriġ tal-2008 u tal-2010 turi li l-ħin mqatta' minn intrapriżi innovattivi meta mlew il-kwestjonarju kien ivarja minn 0.48 sa aktar minn tliet sigħat. B'differenza għall-2008, fl-2010 żewġ pajjiżi biss irrapurtaw li kien hemm bżonn ta' aktar ħin biex jintela l-kwestjonarju. Fl-2010, intrapriżi mhux innovattivi damu bejn 0.24 u 1.85-il siegħa biex imlew il-kwestjonarju. Erba' pajjiżi minn għaxra irrapurtaw spejjeż ogħla fl-2010 milli fl-2008, ħamsa kellhom spejjeż inqas baxxi u pajjiż wieħed irraporta l-istess spejjeż għaż-żewġ snin. 4.3 Il-kofinanzjament ta' Eurostat għal ġbir ta' dejta ta' STI fi Stati Membri Is-sejħiet għall-proposti ta' għotjiet fl-2006 u fl-2009 kienu segwiti minn bosta sejħiet simili skont il-baġit tal-Kummissjoni tal-2011 għall-kofinanzjar ta' żewġ partijiet mhux mandatorji tar-riċerka u l-iżvilupp jew ta' ġbir ta' dejta dwar l-innovazzjoni jew biex tiġi studjata l-vijabbiltà tal-iżvilupp ta' indikaturi ġodda jew il-finanzjament ta' stħarriġ dwar l-Iżvilupp tal-Karriera tad-detenturi ta' Dottorat (CDH). Fl-2011, l-impenji finanzjarji totali għall-istatistiċi tal-STI kienu ta' € 1 019 974 għal 13-il Stat Membru u n-Norveġja. Il-Programmi Multi-Benefiċjarji tal-Phare għal kooperazzjoni fl-istatistika, il-Programm multi-benefiċjarju għall-Faċilità tat-Tranżizzjoni għal integrazzjoni tal-istatistika u l-Istrument għall-Għajnuna ta' Qabel l-Adeżjoni (programmi mill-2004 sal-2011) kienu jinvolvu kofinanzjament għal total ta' € 1 518 105 biex jitwettqu stħarriġiet fir--riċerka u l-iżvilupp, fl-innovazzjoni u fis-CDH f' pajjiżi terzi assoċjati u fi Stati Membri li ssieħbu fl-Unjoni fl-2004 jew wara. 5. AKTAR ŻVILUPP TAL-ISTATISTIKA TAL-STI 5.1 Bidliet fl-ambjent Il-Komunikazzjoni tal-Kummissjoni dwar viżjoni għall-istatistika Ewropea[12] titlob għal approċċi iktar integrati, u iktar intelliġenti għall-produzzjoni tal-istatistika. Din tinkludi l-integrazzjoni tal-għodod ta' statistika, iktar użu tas-sorsi amministrattivi u s-simplifikazzjoni u t-titjib tal-ambjent regolatorju tal-istatistika, biex tinkiseb dejta statistika iktar rikka u ta' natura li tħares 'il quddiem, li ttejjeb il-produttività u li tnaqqas il-piż tar-rispons. Issa li ġew ippreżentati r-regoli ta' implimentazzjoni għall-istatistika tal-STI b'mod iktar konsistenti fir-Regolament (UE) Nru 995/2012, il-pass li jmiss ser ikun biex tissaħħaħ ir-rabta ma' statistika ta' kummerċ oħra bl-inklużjoni tar-riċerka u l-iżvilupp u statistika ta' innovazzjoni f' "Regolament Qafas li Jintegra l-Istatistika tan-Negozji" fil-ġejjieni, li bħalissa qed tiġi diskussa fi ħdan l-ESS. Dan ser jipprovdi wkoll l-opportunità li jmiss biex jerġa' jiġi evalwat il-kontenut mandatorju tar-dejta dwar ir-riċerka u l-iżvilupp u dik dwar l-innovazzjoni. Fi snin riċenti f'okkażjonijiet varji, awotritajiet nazzjonali tal-istatistika irrappurtaw nuqqas ta' riżorsi u b'hekk qajmu tħassib serju fl-abbiltà tagħhom li jilqgħu rekwiżiti tal-ESS eżistenti jew ġodda. L-issettjar tal-prioritajiet għalhekk hija iktar kruċjali minn qatt qabel kemm għal operazzjonijiet statistiċi eżistenti kif ukoll dawk ippjanati. 5.2 It-titjib u l-evalwazzjoni tal-istatistika tal-STI preżenti L-istatistiċi għandhom ikunu vijabbli u tajbin għall-iskop. Il-ġabriet ta' dejta eżistenti, b'mod partikolari dwar ir-riċerka u l-iżvilupp u l-innovazzjoni, ser jinżammu aġġornati b'mod kostanti u se jiġu eżaminati għall-kwalità tagħhom bl-użu sħiħ tal-monitoraġġ ta' konformità regolari u l-ġbir sistematiku ta' rapporti dwar il-kwalità. Bħalissa dan huwa iktar importanti billi l-istrateġija Ewropa 2020 se tkun mmonitorjata parzjalment permezz ta' settijiet ta' indikaturi tal-STI. Għall-istatistika tar-riċerka u l-iżvilupp, l-isforzi qed ikomplu jiżguraw li d-dejta ta' bażi rrapurtata għall-aġenti kollha fir-riċerka u l-iżvilupp (jew tal-inqas tiġi stmata meta meħtieġ, kemm jekk tkun magħrufa minn qabel u kemm jekk le), u li din tkun tkopri s-setturi u s-sottosetturi ekonomiċi kollha u d-daqsijiet kollha tal-unitajiet operattivi, jiġifieri t-totalità tal-infiq u tal-persunal fir-riċerka u l-iżvilupp fl-ekonomija fi żmien speċifiku. Ser issir valutazzjoni għal statistiċi Ewropej ta' innovazzjoni dwar jekk it-twessigħ tal-kopertura (għal attivitajiet kollha ta' negozji, l-ekonomija kollha) huwiex ser iżid informazzjoni suffiċjenti ġdida biex tiġġustifika r-riżorsi addizjonali meħtieġa u jekk dan ikunx vijabbli metodoloġikament. Fir-rigward tax-xogħol il-ġdid, ser isir titjib fl-istatistika tal-STI eżistenti, f'kooperazzjoni mill-qrib mal-OECD u ma' organizzazzjonijiet internazzjonali oħra li l-koordinazzjoni magħhom diġà ttejbet. Dan jinkludi ħidma kontinwa għar-reviżjoni ta' manwali ta' referenza metodoloġika. 5.3 Indikaturi ġodda, sorsi ta' dejta ġodda Li jintlaħqu l-ħtiġijiet tal-utenti ġodda hija ta' sfida partikolari fl-ambjent preżenti tal-ESS, b'mod partikolari fid-dawl ta' baġits iktar stretti. Minkejja dan, indikaturi ġodda u sorsi ta' dejta ġodda se jintalbu b'mod frekwenti mill-komunità tal-utenti. Ix-xogħol tal-iżvilupp li jmur lil hinn mis-sorsi ta' dejta eżistenti, inklużi indikaturi ġodda, sorsi ta' dejta ġodda u analiżi terġa' iktar iddettaljata tad-dejta eżistenti (billi tista' tinvolvi daqsijiet ikbar ta' kampjuni jew xogħol metodoloġiku), se jsir biss wara skrining u, sa fejn ikun possibbli, wara analiżi bir-reqqa dwar il-kostijiet/benefiċċji. Ser jintużaw ukoll studji dwar il-vijabbiltà u stħarriġ bi prova f'dan il-kuntest. Internazzjonalizzazzjoni ikbar tal-attivitajiet marbuta mar-riċerka u l-iżvilupp, mal-innovazzjoni u attivitajiet oħra ta' intrapriża tinvolvi anki sfidi addizzjonali għall-ġbir ta' statistika fl-STI issa u fil-ġejjieni. Din tkopri kemm il-ġabra ta' dejta statistika ġdida dwar l-internazzjonalizzazzjoni kif ukoll il-ħakma ta' stħarriġ ta' kummerċ f'dinja iktar globalizzata u allura f'kuntest iktar kumpless. Is-Sistema Ewropea tal-Kontijiet Nazzjonali u Reġjonali (ESA 2010)[13] hija l-iġded qafas ta' kontabbiltà internazzjonalment kompatibbli mal-UE għal sistema u deskrizzjoni dettaljata ta' ekonomija. Dan ser ikun implimentat minn Settembru 2014. Differenza kbira mill-verżjoni ta' qabel (ESA 95) hija l-għarfien tar-riċerka u l-iżvilupp bħala formazzjoni tal-kapital aktar milli kieku dan kellu jiġi kkunsidrat bħala konsum intermedjarju. Fi kliem ieħor, minflok attivitajiet tar-riċerka u l-iżvilupp li jipprovdu input intermedjarju lill-produzzjoni ewlenija ta' intrapriża, din issa ser tiġi rikonoxxuta bħala output fiha nnfisha u ser tirriżulta f'żieda fil-PDG tal-pajjiżi. Din il-bidla tintroduċi rekwiżiti ġodda għal kejl tar-riċerka u l-iżvilupp iktar dettaljat u wiesa'. B'rabta mar-reviżjoni tal-Frascati Manual immexxija mill-OECD, bħalissa qed jiġi kkunsidrat sa liema punt l-istħarriġiet fil-qasam tar-riċerka u l-iżvilupp jistgħu jikkontribwixxu għal ħidma ta' kapitalizzazzjoni fir-riċerka u l-iżvilupp u għat-tip ta' emendi li possibbilment jistgħu jiġu introdotti. [1] Id-Deċiżjoni Nru 1608/2003/KE tal-Parlament Ewropew u tal-Kunsill tat-22 ta’ Lulju 2003 dwar il-produzzjoni u l-iżvilupp tal-istatistika Komunitarja dwar ix-xjenza u t-teknoloġija ĠU L 230, 16.9.2003, p. 1. [2] Rapport mill-Kummissjoni lill-Kunsill u lill-Parlament Ewropew dwar l-implimentazzjoni tad-Deċiżjoni Nru 1608/2003/KE tal-Parlament Ewropew u tal-Kunsill COM(2007) 801. [3] Rapport mill-Kummissjoni lill-Parlament Ewropew u lill-Kunsill dwar l-implimentazzjoni tad-Deċiżjoni Nru 1608/2003/KE tal-Parlament Ewropew u tal-Kunsill dwar l-istatistika xjentifika u teknoloġika. COM(2011) 184. [4] Konklużjonijiet tal-Kunsill Ewropew tas-17 ta’ Ġunju 2010. CO EUR 9, CONCL 2. [5] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Inizjattiva Ewlenija Ewropa 2020 – Unjoni tal-Innovazzjoni COM(2010) 546. [6] Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Sħubija Rinfurzata taż-Żona Ewropea tar-Riċerka għall-Eċċellenza u għat-Tkabbbir. COM (2012) 392 final. [7] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Il-Kejl tar-Rendiment fl-Ewropa: lejn indikatur ġdid. COM(2013) 624 final. [8] Ir-Regolament tal-Kummissjoni (KE) Nru 753/2004 tat-22 ta' April 2004 li jimplimenta d-Deċiżjoni Nru 1608/2003/KE tal-Parlament Ewropew u tal-Kunsill rigward l-istatistika dwar ix-xjenza u t-teknoloġija, ĠU L 118, 23.4.2004, p. 23. [9] Ir-Regolament tal-Kummissjoni (KE) Nru 1450/2004 tat-13 ta' Awissu 2004 li jimplimenta d-Deċiżjoni Nru 1608/2003/KE tal-Parlament Ewropew u tal-Kunsill dwar il-produzzjoni u l-iżvilupp ta' statistiki Komunitarji dwar l-innovazzjoni, ĠU L 267, 14.8.2004, p. 32. [10] Ir-Regolament ta’ Implimentazzjoni tal-Kummissjoni (UE) Nru 995/2012 tas-26 ta’ Ottubru 2012 li jistipula regoli dettaljati għall-implimentazzjoni tad-Deċiżjoni Nru 1608/2003/KE tal-Parlament Ewropew u tal-Kunsill li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija (ĠU L 299, 27.10.2012, p. 18). [11] Rakkomandazzjoni tal-Kummissjoni dwar l-indipendenza, l-integrità u r-responsabbiltà tal-awtoritajiet nazzjonali u Komunitarji tal-istatistika. COM(2005) 217. [12] Komunikazzjoni mill-Kummissjoni lill-Parlament Ewropew u lill-Kunsill dwar il-metodu ta' produzzjoni tal-istatistika tal-UE: viżjoni għall-għaxar snin li jmiss. COM(2009) 404. [13] Ir-Regolament (UE) Nru 549/2013 tal-Parlament Ewropew u tal-Kunsill tal-21 ta’ Mejju 2013 dwar is-sistema Ewropea tal-kontijiet nazzjonali u reġjonali fl-Unjoni Ewropea ĠU L 174, 26.6.2013, p. 1.